Din ce în ce mai multe localităţi din ţară îşi asumă cu mândrie denumirea moştenită din străbuni!

La scurt timp după ce gospodarul şef al comunei Optaşi a amenajat un monument reprezentând opt aşi, încă un primar ţâşneşte în faţă ca să anunţe importante lucrări edilitare.

E vorba despre primarul din Slobozia, Marcel Abagiu, care nu a vrut să dezvăluie la ce exact se gândeşte. „Nu spun, dar o să fie ceva impresionant, care să-ţi intre în ochi de la mare distanţă. Ceva cum mai vezi doar în filme sau pe internet”, a explicat acesta.

„În plus, spre deosebire de cei din Optaşi, noi nu vom risipi niciun strop din banul public pentru monumentul Sloboziei. Acesta va fi amenajat prin colectă publică – sute de bărbaţi din oraş sunt gata să pună mână de la mână”, adaugă arhitectul şef al oraşului, Darius Spârcâzian.

